b"\n_START_ARTICLE_\nEsgl\xc3\xa9sia de Sant Vicen\xc3\xa7 de Calders\n_START_SECTION_\nArquitectura\n_START_PARAGRAPH_\n\xc3\x89s una esgl\xc3\xa9sia de tres naus, cobertes per volta de creuer, i rematades en presbiteri poligonal amb volta d'ogiva. Pilars, nervacions, arcs i claus de volta en carreus de pedra picada. A les claus de volta hi ha diferents decoracions: sants, petxines, elements vegetals... A l'extrem de la nau esquerra, sobre un pla circular i coberta de c\xc3\xbapula i llantern\xc3\xb3 hi ha la capella al Sant\xc3\xadssim, de posterior construcci\xc3\xb3. La porta d'entrada a l'esgl\xc3\xa9sia \xc3\xa9s adovellada, de mig punt, a la fa\xc3\xa7ana de ponent. Al capdamunt, simple campanar d'espadanya; ingr\xc3\xa9s a l'esgl\xc3\xa9sia per un cancell de fusta treballada. Material constructiu: a la nau central carreus ben escairats; la resta \xc3\xa9s pedra i reble._NEWLINE_Hi ha dues escultures tallades en forma de m\xc3\xa8nsula que avui es troben als murs laterals exteriors de l'esgl\xc3\xa9sia. Una d'elles, mirant a nord, representa una figura humana amb trets orientals, el cos molt arrodonit, les mans unides a ell i una barba bifurcada. L'estil recorda el rom\xc3\xa0nic. L'altra imatge, situada a la banda sud, \xc3\xa9s un \xc3\xa0ngel al qual se li distingeix la cabellera, les ales i una m\xc3\xa0 oberta. Els seus trets tamb\xc3\xa9 recorden l'escultura rom\xc3\xa0nica. Totes dues es troben als murs laterals de l'esgl\xc3\xa9sia, fent cantonada amb la fa\xc3\xa7ana. Ambd\xc3\xb3s estan situats als murs constru\xc3\xafts amb motiu de l'eixamplament de l'antiga esgl\xc3\xa9sia rom\xc3\xa0nica al segle XVII. S\xc3\xb3n dos elements aprofitats d'antigues estructures i que estan fora del seu context original."